arnastofnun/IGC-2024 huggingface dataset:
Passið ykkur á lúserum

Eftir hálft ár flottrar útkomu í könnunum vilja allir vera píratar. Til dæmis þeir, sem áður hafa án árangurs reynt fyrir sér í pólitík. Þannig er um alla þá fjölbreyttu flokka, sem hlutu ekkert fylgi í síðust kosningum. Hvað sem þeir hétu, Hægri grænir, Flokkur heimilanna, Regnboginn, Lýðræðisvaktin, Húmanistar, Dögun, Sturla, Landsbyggðin, Alþýðufylkingin, Bjartsýnisflokkurinn, Kristilegir eða Lýðfrelsisflokkurinn. Til dæmis ávarpar eigandi Hægri grænna sig jafnan á vef pírata sem „við píratar“. Ótrúlegt safn lúsera. Og nú vill félag gamlingja bjóða fram með pírötum. Samanlögð einsmálsfélög munu þó ekki auka fylgi pírata.
Auðnum stolið undan

Svissneski

CREDIT SUISSE bankinn birtir tölur, sem sýna misjafnan auð þjóða. Þar er Ísland í næstefsta sæti á eftir Sviss. Nettó auður Íslending á hvern mann er sá næstmesti í Evrópu. En ójöfnuður er meiri hér en víðast annars staðar og fer ört vaxandi. Þriðjungur Íslendingar á minna en ekki neitt, hefur eignastöðu í mínus. Hálf þjóðin á minna en eina milljón í eignum. Ríkasta 1% þjóðarinnar á 25% allra eigna og auður þeirra hefur vaxið um 40% síðasta áratug. Þessar tölur segja okkur frá sprengingu í stéttskiptingu. Þjóðarauði okkar er stungið undan. Breytist ekki fyrr en bófaflokkunum verður úthýst úr alþingi og ríkisstjórn.
Hér vantar spurningar

Af hverju spyrja fjölmiðlar ekki? Svo sem: Af hverju talar þú um kjarasamninga við ríkisstarfsmenn sem þér óviðkomandi mál. Ráðherrar segja í raun: „Fáist ég ekki til að semja við þá, gæti farið svo, að ég þurfi að setja lög á þá.“ Og hvers vegna segja fjölmiðlar ekki Illuga að svara spurningunni í stað þess að tala um skattskýrslu. Hvers vegna spyrja fjölmiðlar ekki forstjóra Bankasýslu og Fjármálaeftirlits, hvort þeir séu ráðnir til að sofa, Höskuldur gengur enn laus. Hvers vegna er Sigmundur Davíð ekki spurður, hvers vegna hann svarar ekki fyrirspurnum á þingi. Hvers vegna er hann ekki spurður, hvað ruglið hans þýði.
Tölvan sparkar í Nordal

Ólöf Nordal ráðherra segir hælisleitendur ekki senda til Ungverjalands, Ítalíu og Grikklands, þeim sé þar hætta búin. Af því tilefni byrjar Útlendingastofnun átak í að senda þá til Grikklands. Hvað er í gangi, er Ólöf Nordal eins konar Eygló Harðardóttir úti í mýri? Þarf ekki að skoða stofnun, sem þarf bara tölvu til að segja nei. Stofnunin hefur tugi lögfræðinga til að skoða hælisleitanda árum saman. Að lokum segir tölvan alltaf nei, það er innbyggt. Þótt hinir brottreknu séu í vinnu og taki þátt í samfélaginu. Er ekki verið að flytja inn starfsfólk? Af hverju er rugluð Kristín Völundardóttir ennþá forstjóri þarna?
Flugusuð þingmanna

Tómt mál er að tala um samkomulag allra um nýja stjórnarskrá. Bófaflokkarnir hafna stjórnarskrá fólksins. Óttast, að hún hindri yfirtöku kvótagreifanna á auðlindum sjávar. Framhjá þeirri staðreynd verður aðeins komizt með að útvatna ákvæðin um þjóðareign auðlinda. Þetta er ekkert flókið mál. Búið er að ræða það út og suður í nefndum alþingis og setja í gang ferli, sem varð svo frábært, að allt Stjórnlagaráð varð einróma um skrána. Meginlínur hennar voru staðfestar í þjóðaratkvæðagreiðslu. Hjal svikara um samstöðu við bófaflokka er flugusuð í ljósi samstöðu þjóðarinnar. Nauðsynlegt verður að valta yfir báða bófaflokkana.
Lágu launin eru vandinn

Dæmigerð fyrir slappa þjóðargreind er umræðan um að erfitt sé að koma sér upp húsnæði. Umræðan snýst um verðtrygginguna sem Óvininn. Pólitíkusar finna upp hinar skrautlegustu „mótvægisaðgerðir“. Vandinn er samt allt annar, lágu launin eru einfaldlega of lág. Þau duga ekki fyrir húsnæði. Mundu duga, ef launin væru hér svipuð og í nálægum löndum. Hagsmunaaðilar reka harðan áróður gegn launum og segja þau valda verðbólgu. Það er bara lygi. Launahækkanir grisja fyrirtæki og hreinsa út aulana, sem standa í rekstri, oft undir pólitískum pilsfaldi. Rík fyrirtæki fela arðinn að mestu á Tortóla, svo að hann kemur ekki til skiptanna.
Martröðinni að ljúka

Framkvæmdastjórn Evrópusambandsins hefur skipt um skoðun á drögum fjölþjóðlegra viðskiptasamninga eins og TISA, TTP og TTIP. Hún hefur loksins áttað sig á, að Evrópubúar hafna yfirtöku risafyrirtækja á valdi yfir viðskiptum heimsins. Áður var stjórnin búin að afneita ábyrgð á pappírum, sem urðu til í þessum drögum. Hún fékk taugaáfall fyrir viku, er 200.000 Þjóðverjar söfnuðust saman í Berlín til að mótmæla valdaafsalinu. Hin illræmda Cecilia Malmström, viðskiptastjóri Evrópusambandsins, hafði áður sagt, að hún sækti ekki umboð sitt til fólks! Nú segist hún hlusta á fólk. Heyrðu það, Gunnar Bragi, þetta TISA þitt og Martins Eyjólfssonar sendiherra er flopp.

REUTERS
Botna ekki neitt í þessu

Af hverju gengur Höskuldur H. Ólafsson laus? Fjármálaeftirlitinu ber að kæra hann fyrir markaðsmisnotkun og innra bankarán. Hann á að vera í gæzluvarðhaldi meðan fundið er, hvernig honum datt í hug að gefa sérvöldum gæðingum eignir bankans. Þessi bankster hagar sér eins og forverarnir gerðu fyrir hrun, þeir sem nú eru á Kvíabryggju. Af hverju eru nýir bankar byggðir upp á sama hátt og gömlu tryllingsbankarnir? Af hverju eru einmitt siðblindir banksterar valdir til að stjórna þeim? Og hvers vegna gera Bankasýslan og Fjármálaeftirlitið aldrei neitt af viti? Er getuleysið beinlínis ráðningarskilyrði forstjóranna?
Erdoğan er úrþvætti

Recep Tayyip Erdoğan, forseti Tyrklands, er eitt ógeðfelldasta úrþvætti heims. Sprengir upp mótmælafundi Kúrda og segir svo, að Kúrdar hafi sprengt. Af hverju ættu Kúrdar að sprengja sitt fólk? Úrþvættið segir Kúrda gera þetta í samstarfi við íslamista. Staðreyndin er samt, að Kúrdar eru helztu andstæðingar Íslamista í Sýrlandi og Írak. En Erdoğan er sjálfur íslamisti og helzti þröskuldur í vegi baráttunnar gegn íslamistum í Sýrlandi. Svo fær úrþvættið beinlínis stuðning Bandaríkjanna og Evrópu, sem er þyngra en tárum taki. Allt er svínaríið þáttur í kosningaundirbúningi, þar sem Erdoğan hyggst svindla á vængjum þjóðrembunnar.
Þjóðin er „klíka“

„Við eigum ekki að loka það af hjá afmörkuðum klíkum og láta þær ráða því hvernig stjórnarskráin lítur út.“ Þetta segir Árni Páll Árnason um hakkavélina, sem hann lenti í vegna svika hans við stjórnarskrána. Telur Þjóðfundinn, kjörið Stjórnlagaráð, afreksverk ráðsins og staðfestingu þjóðaratkvæðis á meginlínum nýrrar stjórnarskrár vera klíkuverk. Að mati hans er þjóðin bara klíka, einkum píratar. Þykist vera talsmaður hinnar sönnu þjóðar, hinna ýmsu hagsmunaafla, einkum óvina þjóðareignar á auðlindum. Og sármóðgaðra lagatækna, sem telja sig hafa misst spón úr askinum og eru nú að reyna að teygja og toga stjórnarskrána.
Svörin svara engu

Sagt er, að fyrirtæki í eigu Spilluga hafi þegið greiðslur frá Orku Energy árið 2012. Hann svarar með því að sýna meint afrit af sinni skattskýrslu, sem er allt önnur Ella. Þannig hefur öll framganga Spilluga verið í mútumálum sínum. Svör hans svara engu og kalla á frekari spurningar. Að þessu leyti er hann vitgrennri en Hanna Birna. Fálkaleg undanbrögð magna grunsemdir um fúlan pytt spillingar. Eins og Hanna Birna hyggst hann þreyja þorrann. Með þessum aðferðum er hætt við, að þorrinn verði andskoti kaldur og napur, áður en upp er staðið. Spillugi hefur einfaldlega ekki greind til að standa í svona sjónhverfingum.
Ofsatrúuð sjálfsvígssveit

Erfitt er að skilja styrjaldir ríkisstjórnarinnar við alla, sem minna mega sín. Allt frá gamlingjum um öryrkja yfir í þá, er vinna neyðarþjónustu í verkföllum. Samkvæmt umræðu almennings skefur þetta fylgið utan af ríkisstjórninni. Heldur þó áfram af stjórnlausum ofsa eins og andsetin sé. Fattar ekki framtíðina, til dæmis ekki kosningar 2017. Þetta er nefnilega ofsatrúarflokkur spámannsins Hannesar Hólmsteins. Hann sagði „græðgi er góð“ og allt valdagengið fellur fram froðufellandi og tilbiður spámanninn. Þannig urðu ríkið, fyrirtæki, stofnanir og samtök óstarfhæf af völdum óseðjanlegrar græðgi, sem jaðrar við sjálfsvíg.
Þeir sleikja allir valdið

Stuðningur bandarískra stórblaða við auð og völd leynir sér ekki. Álitsgjafar þeirra eru einum rómi sammála um, að Clinton hafi staðið sig betur en Sanders á umræðufundi forsetaefna. Aftur á móti eru allir vísindalega valdir fókushópar einum rómi sammála um, að Sanders hafi gengið betur. Þetta sýnir, að hefðbundnu fjölmiðlarnir gefa allir sem einn falsaða mynd af veruleikanum, þar á meðal New York Times og CNN. Þessir fjölmiðlar eru allir sammála um, að Sanders sé utan við rammann, öfgafullur sósíalisti, sem muni koma þjóðinni á kaldan klaka. Sömu sögu er að segja frá Bretlandi, þar sem Guardian heldur uppi árásum á Corbyn.

Sjá Business Insider
Dularfullur Kauphallarstjóri

Fátt veit ég um forstjóra Kauphallarinnar, en varla getur hann komið fyrir sig orði. Í sjónvarpinu í gær virtist hann halda fram, að aðferð Arion við sölu á Símanum sé alvanaleg. Og þá væntanlega frambærileg. Hann virtist líka halda fram, að umræðan um græðgina og spillinguna kringum Arion og Símann væri dæmi um heilbrigði. Dálítið óvarlega orðað, kannski er hann á lyfjum. Loks virtist hann halda fram, að spillingin í Arion veikti ekki skráningu Símans á markaði. Kannski er hann eins og fleiri embættismenn ráðinn til að sjá fátt, heyra fátt og segja fátt af viti. Ekki lyftist gengi Kauphallarinnar við þessa framgöngu.
Þrjúhundruð úr takt

Þrjúhundruð löggur gengu fylktu liði í morgun í kröfugöngu vegna lágra launa. Auðvitað ekki í takt, það kann enginn Íslendingur. Sumir voru jafnvel feitari en ég og allir í þessum ömurlegu pokaklæðum, sem minna á þurfalinga. Væri ég lögga, mundi ég vilja setja almennilega reffilegan búning efst á kröfulistann. Eins og löggurnar í mínu ungdæmi, svona eins og Sæmi rokk, höfðingjabragurinn lýsti af þeim. En 300 löggur, hvað gera þær á venjulegum dögum, þegar ekki eru kröfugöngur? Eru þær geymdar inni í skáp til brúks í neyð? Þegar passa þarf, að skríllinn geri ekki aðsúg að landsfeðrunum við alþingishúsið eða stjórnarráðið?
Heimsins bezta velferð

Eygló Harðardóttir velferðarráðherra segir Ísland hafa heimsins öflugustu velferð. Endurómar tungutak Sigmundar Davíðs Gunnlaugssonar, sem segir heimsmetin falla hvert af öðru. Samt lengjast biðlistar ört eftir læknisaðgerðum. Samt borga sjúklingar sífellt stærri hluta af sjúkrahjálp og lyfjum, sem eru ókeypis hjá nágrönnum. Samt geta öryrkjar og láglaunafólk hvorki keypt né leigt sér íbúð. Staðreyndir stinga í stúf við ofskynjanir Eyglóar og Sigmundar Davíðs. Einnig er einstætt hér, að bófarnir tala tóma óra í fjölmiðlum, án þess að fréttamenn vísi í staðreyndir. Lítil furða, að firrtir kjósendur velji firrta fulltrúa.
Banksterar ganga lausir

Mestu mistök fyrri stjórnar voru að sleppa tökum á nýju bönkunum og leyfa þeim að leika lausum hala. Ráðnir voru nákvæmlega eins banksterar og þeir, sem settu gömlu bankana lóðbeint á hausinn í kreppunni. Banksterarnir réðu sér við hlið sams konar siðleysingja og gömlu banksterarnir. Eftirlitið var í skötulíki hjá Bankasýslu og Fjármálaeftirliti. Þyngsta ábyrgð báru Steingrímur og Árni Páll bankaráðherrar. Sá síðari leitaði jafnvel ráða hjá banksterum. Bófastjórnin fremur nú sama dauðadansinn. Lætur allt reka á reiðanum, leyfir banksterum að byggja upp skrímsli, er mergsjúga landið. Sjáið sölu Arion á hlutafé í Símanum.
Bakvið eldavélina

Guðni Ágústsson fékk það skakkt í hausinn. Staður karlsins er við eldavélina og konunnar úti í sal. Þær kunna snyrtimennsku og mannasiði, þeir kunna að skarka í pottum og pönnum. Þannig eru sum beztu matarhús okkar. Eins og í Frakklandi, uppsprettu matargerðarlistar. Ekki segja mér, að þetta sé rangt, eitthvað verða karlar að hafa sér til ágætis, þegar konur eru beztar í öllu öðru. Geta meira að segja hugsað um þrennt í senn, en karlar bara um eitt eða bara hálft í senn. Sér til varnar hafa Guðni og sálufélagar bara rembuna, sem hefur sligað öldunga um aldir. Ættu að prófa eldavélina og reyna að gera eitthvert gagn í lífinu.
Pútín var að verki

Hollenzkir rannsakendur komust að raun um orsökina, sem grandaði 298 manns í MH17 farþegaþotunni 17. júlí 2014. Það var rússnesk eldflaug, sem skotið var frá yfirráðasvæði uppreisnarmanna í Úkraínu. Hátæknivopn, sem aðeins er beitt af sérfræðingum, er án efa hafa verið Rússar. Ófyrirleitnasti glæpur nútímans er því verk Pútíns einræðisherra. Hann er að því leyti skæðari en bandarískir, að hann svífst einskis. Obama er samt líka skæður, því hann lét sprengja upp spítala í Afganistan. Grimmdin er komin út yfir allan þjófabálk. Hún kemur nú niður á saklausum flugfarþegum, sjúklingum og læknum á fjölþjóðlegu sjúkrahúsi.
Hugverkaþjófnaður

Margir hafa þá eðlilegu skoðun, að þjófnaður sé þjófnaður, þótt stafrænn sé. Skipta ekki um skoðun, þótt stafræn öld sé sögð vera ósnertanlegt himnaríki. Fólk telur þjófa vera þjófa, þótt þjófar segist vera margir saman og ekki finna til sektar. Er vandi pírata, þegar þeir útskýra skoðun sína á hugverkarétti. Ekki dugir að segja vandann vera eigenda réttar, en ekki notenda. Menn kaupa stafrænar bækur, en stela ekki. Rafbók kostar þó 10$. Hingað til hefur pírötum ekki tekizt að sækja málið skiljanlega. Mun koma þeim í koll, þegar kemur að alvörunni í kosningum. Ekki er seinna vænna að leysa vandann en einmitt núna.
Hálfkveðnar vísur rebba

Ólafur Ragnar Grímsson er sérfræðingur í hálfkveðnum vísum og óræðu spjalli til að rugla fólk í ríminu. Eins og véfréttin í Delfí, sem var svo myrk í máli, að sérstakan túlk þurfti til að skýra spádómana. Sumum finnst þetta fínt dæmi um pólitíska snilli í refskák. Mér finnst það vera dæmi um pólitíska forherðingu. Forkastanlegt er, að forseti tali torskiljanlegum tungum. Hann er greinilega að gera fólki erfitt við að stilla upp framboði til forseta. Væntanlega til að fleiri en einn fari fram gegn sér, svo að atkvæðin dreifist. Þannig slapp hann inn síðast. En þetta er ógeðfelld hegðun og engan veginn sæmandi þjóðhöfðingja.
Marklaus atkvæði á Sögu

Langur vegur er milli vísindalegra kannana og atkvæðagreiðslna, svo sem haldnar eru á Útvarpi Sögu. Þótt atkvæðagreiðslur séu ómarktækar, eru kannanir það alls ekki. Nokkur fyrirtæki kanna skoðanir Íslendinga með mismunandi tækni og komast öll að sömu niðurstöðu. Atkvæði hjá Sögu eiga ekki heima í þeim hópi. Eigandinn reynir að varpa skugga á heiðarlega vinnu með að draga þetta í sama flokk. Í úrtaki virkar slembilukka, en ekki í eigin vali hlustenda. Þetta er margreynt í áratugum af könnunum. Atkvæðagreiðslur heima í tölvu eru létt gaman, sem ekki má taka of alvarlega. Og sízt af öllu til að varpa skugga á alvöru vísindi.
Fór að efast um múslima

Ég fór að efast um múslima fyrir áratug í eftirmálum teikningar af spámanninum í Jyllandsposten. Danskir múslimar fóru um lönd og æstu múslima til óeirða. Það voru landráð. Síðan var Theo van Gogh myrtur. Vestrænir múslimar mótmæltu fáir og fjöldi þeirra hló. Aðlögun múslima að Vesturlöndum var greinilega í steik. Sjáið Svíþjóð, þaðan hafa 300 ungmenni farið að berjast með Íslamska ríkinu. Múslimar í Svíþjóð halda að sér höndum. Fjölmiðlar þar í landi reyna að birta sem minnst um ofbeldi múslima, karlrembu og heiðursglæpi. Þöggunin þar er ekki í lagi. Þögnin er hávær hjá hinum meintu hógvægu múslimum. Endar með skelfingu.
Löggan má eiga sig

Hef litla samúð með löggum, þótt sumir þar séu að ganga úr Flokknum sínum. Þar fer fúlt lið, sem lætur etja sér til óhæfuverka fyrir siðblindingja, til dæmis gegn gamlingjum í Gálgahrauni. Er á fullu við að framkvæma fíkniefnabann, sem er á útleið í siðuðum ríkjum. Hefur sjaldnast tíma til að sinna almenningi, svo sem í heimilisofbeldi. Þessir óánægðu Flokksmenn geta bara haft sína gremju út af fyrir sig. Án þess að fólk út í bæ þurfi að hossa undir þeim. Geri mér grein fyrir, að samkvæmt könnunum ber fólk traust til lögreglunnar. Ég tek ekki þátt í því. Vilji bófaflokkarnir ekki borga varðhundum sínum, er það ekki mitt mál.
Báknið er verk Flokksins

Flokkurinn stækkar báknið með að ráða landsfundarfólk sem forstjóra óþarfra stofnana. Þar með vinnur flokkurinn tvennt. Stækkar báknið og getur svo hamast á kröfu um einkavinavæðingu þess. Útvegar rænulitlum flokksmönnum feitan bita, svo þeir þurfi ekki að keppa á vinnumarkaði. Með þessu tvennu hefur Flokkurinn byggt upp embættismannakerfi Flokksins og dómskerfi Flokksins. Alls staðar eru andverðleikar hafðir í heiðri. Búnar til 80 manna stofnanir, sem eru þjóðinni gagnslausar. Flokkurinn bendir síðan á skort á skilvirkni síns eigin kerfis og einkavinavæðir gróðavænlega einokunarþætti. Andverðleikar á tvöföldu blússi.
Ísland er grimmt

Fésbókin hefur síðustu daga verið full af sögum fólks af geðveiki sinni. Fram kemur, að 15-20% íslenzkra barna þjáist af einhverri tegund hennar. Þjóðfélagið tekur illa á móti, viðurkennir geðveiki bara með semingi sem sjúkdóm. Raunar er íslenzkt þjóðfélag mótdrægt andlegri heilbrigði. Það er grimmt, bófaflokkarnir eiga landið og stýra því. Afrakstri auðlinda er komið til Tortola. Fólk er rænt og ruplað við að reyna að koma þaki yfir höfuðið. Lágmarkslaun eru sultarlaun. Margir gefast bara strax upp og leggjast í kör, þegar þeir kynnast fárviðrinu. Ríkið á að selja nýja benzinn undan feita barninu og móta mannlegra samfélag.
Fyrirfram og eftirá

Samkvæmt lýsingu Spilluga hefur hann fengið fyrirframgreidd eftirágreidd laun hjá Orku Energy. Ráðgjöfin innt af hendi 2011 og greidd 2012 fyrir vinnu ársins 2013. Efast um, að Spillugi skilji þetta sjálfur. Fyrirframgreidd laun teljast vera lán samkvæmt skattstjórum, sem þurfa greinileg að kíkja á Spilluga. Það furðulega er svo, að eftir ýmsar hundakúnstir kemur út slétt tala, 2.950.000 krónur. En svona fer, þegar menn kunna ekki fagið 2015 við að reikna afturábak, það sem þeir vildu óska að hefði gerzt 2011, 2012 og 2013. Launaseðill Spilluga er fávitalegasta fölsun, sem ég hef lengi séð. Er ráðherrann svona heimskur?
Óttast fleiri múslima

Stuðningur við móttöku landflótta múslima hefur

HRUNIÐ í Evrópu, sérstaklega í Þýzkalandi. Fólk er að átta sig á, að mikill hluti múslima um allan heim lítur fyrst og fremst á sig sem múslima. Frekar en borgara viðkomandi ríkis. Fólk er að átta sig á, að vestrænir múslimar hafa verið daufir í gagnrýni á framferði Íslamska ríkisins í miðausturlöndum. Kom fyrst fram í deilunum um skopmyndir í Jyllandsposten og morðið á Theo van Gogh. En menn hafa samt ekki áttað sig á útbreiddri samstöðu vestrænna múslima fyrr en í sumar. Allt í einu er annar hver Þjóðverji orðinn andvígur viðtöku múslima. Fólk er bara orðið mjög hrætt.
Ögmundur var verstur

Samkvæmt

BLOGGI Ögmundar Jónassonar var ekki stuðningur meirihluta við tillögu um afgreiðslu stjórnarskrár fólksins í lok síðasta kjörtímabils. Hann segir, að tillögur stjórnlagaráðs hafi þurft á verulegum breytingum og lagfæringum að halda. Með þeirri skoðun vísar hann til þess, að hann sjálfur var verstur í flokki óvina stjórnarskrárinnar. Lykilþingmenn tveggja stjórnarflokka grófu undan stjórnarskrá fólksins, Árni Páll og Ögmundur. Báðir voru undir áhrifum lagatækna, sem voru fúlir yfir að fá ekki sjálfir að skrifa stjórnarskrá fyrir fólkið. Þessir ömurlegu þingmenn stóðu að samsærinu gegn stjórnarskrá fólksins.
Hálf þjóðin hólpin

Þaulsetur á matarhúsum gera mér kleift að upplýsa, að hruninu er lokið. Að vísu bara fyrir hálfa þjóðina. Hinn helmingurinn á ekki þátt í góðærinu, sjúklingar, aldraðir, öryrkjar og láglaunafólk. Enda telur ríkisstjórnin aumingja ekki vera þjóðina. En semsagt hinn heppni helmingur er farinn að flykkjast á veitingahús, einkum í hádeginu. Gerðist snögglega núna um mánaðamótin. Flestir góðir staðir, sem árum saman voru hálftómir í hádegi, eru þéttsetnir, þar af 80% heimafólk. Þjóðin, sú sem telur, hefur tekið gleði sína. Nú vantar pólitík, sem lyftir hinum helmingi upp í mannsæmandi kjör. Til þess höfum við nóg af auðlindum í túrisma, fiski og orku, en höfum vanrækt að innheimta auðlindarentu. Það er næsta skref. En fyrst þarf að sparka bófaflokkunum.
Andverðleikar Flokksins

Sjálfstæðisflokkurinn á kerfið, æðstu embættismenn og dómara. Hæstiréttur er eign Flokksins. Kom í ljós, þegar rétturinn ógilti kosningar á nauðaómerkilegri tæknivillu. Nú er Flokkurinn að ráða nýjan hæstaréttardómara. Nýbúinn að ráða gagnslausan strák af landsfundi sem forstjóra óþarfrar Stjórnstöðvar ferðamála. Fólk getur rifið sig niður í rass út af slíku, en Flokknum er hjartanlega sama. Hann veit líka, að hann má þindarlaust ofsækja gamlingja án þess að þeir hætti að kjósa hann. Flokkurinn velur ýmist Framsókn eða Samfylkinguna sem hækju sér til aðstoðar. Skásta leiðin út úr þessu kerfi andverðleika er að kjósa Pírata.
Undirstaða mannlífs

Handfæraveiðar voru undirstaða mannlífs í sjávarplássum um allt land. Eru ekki stórtækar, því fiskurinn er veiddur á færi, en ekki í net eða vörpu. Vekja þarf handfæraveiðar aftur til lífs með því að leyfa þær. Svo að auðhringir hætti að geta rústað hverju plássinu á fætur öðru með fækkun vinnslustöðva. Setja má auðlindarentu á slíkar veiðar með uppboði handfæraheimilda og setja allan fisk á uppboðsmarkað. Handfæraveiðar eru öðrum þræði lífsstíll, sem gerir ekki kröfu til skjótfengins gróða. Henta vel fullorðum sjómönnum og grónum sjávarplássum. Lífið er meira en excel og jakkaföt og þvættingur um „hagvöxt“ og „framleiðni“.
Skammlífu nýflokkarnir

Í síðustu þingkosningum hrundu ýmis eins máls framboð, þótt málefnin væru mörg hver góð. Fólk kaus ekki út á verkalýðshyggju eina sér, húmanisma, landsbyggð, Sturlu, þjóðrembu, stjórnarskrá eða hagsmuni heimilanna. Slík framboð kolféllu. Píratar slefuðu hins vegar inn og hafa löngu síðar fengið stóraukinn stuðning almennings. Píratar geta sameinað öll brýnu málin undir einum hatti. Þannig geta þeir rofið lögmálið um skammlífa nýflokka. Gera það raunar með markvissri málefnavinnu á ótal sviðum, sem þeir sinntu varla áður. Verða að forðast að drepa sig á að díla við bófaflokka valdsins um að plástra gamla stjórnarskrá.
Viðtal án innihalds

Í Fréttablaðinu í dag upplýsir Illugi Gunnarsson ráðherra ekkert um spillingu sína umfram það, sem áður var upplýst. Vill ekki leggja fram kvittanir úr eigin heimabanka um greiðslu spillingar. Telur bankamál sín vera einkamál. Þar hefði viðtalið getað endað til að spara öllum tíma. Eins og ég hef oft sagt er persónuvernd á Íslandi einungis persónuvernd bófa. Aðferð við að neita að ræða spillt einkafjármál. Illugi getur ekki sannað neitt af því, sem hann fullyrðir. Við þurfum ekki að taka hann alvarlega í þessu frekar en öðru. Illuga verður áfram borinn saman við Þorgeirsbola, sem dregur spillingarhúðina eftir sér.
Seinvirkur með ljáinn

Við verðum að sætta okkur við, að fylgi bófaflokkanna er hætt að hrynja. Eftir standa 50.000 kjósendur Sjálfstæðisflokks og 20.000 kjósendur Framsóknarflokks. Þetta er rökhelda hratið, sem verður ekki bjargað, þynnsti þriðjungurinn. Mesti óvinur bófaflokkanna er hér eftir seinvirki maðurinn með ljáinn. Bófaflokkarnir eru nærri fylgislausir meðal unga fólksins. Njóta hins vegar töluverðs fylgis fólks á grafarbakkanum. Einmitt fólksins, sem bófarnir misþyrma mest. Um þetta gamla fólk gildir gamla spakmælið um, að þangað leitar klárinn, sem hann er kvaldastur. Það mun því taka manninn með ljáinn áratug að afnema bófaflokkana.
Laug burt stjórnarskránni

Samkvæmt nýjustu fréttum var þáttur Árna Páls Árnasonar í stjórnarskrármorðinu meiri en áður var talið. Hann laug að Jóhönnu, að þingflokkurinn styddi morðið, en svo var ekki. Jóhanna gat raunar kannað það sjálf, en nennti ekki. Árni kom þarna sveiflu á aðförina, sem réði úrslitum. Raunar er þetta í stíl við fortíð Árna Páls sem bankaráðherra. Fylgdi ráðum bankstera og þjónaði undir þá. Gerði það í fullvissu Blairistans um, að banksterar væru snillingar. Eftir framferði sitt í lok síðasta kjörtímabils er Árni Páll ekki hæfur til þingmennsku, hvað þá til formennsku í flokki. Staðfestist líka af fylgisleysi Samfylkingarinnar.
Tap á töp ofan

Eftir röð ósigra í Víetnam, Afganistan og Írak eru Bandaríkin að tapa stríðinu í Sýrlandi. Í ljós kemur, að framtak þeirra hefur að mestu verið án árangurs. Þau hafa raunar hlíft hinu tryllta ISIS, bera enda ábyrgð á tilurð þess sem mótvægi við Íran. Þar að baki eru Ísrael, Tyrkland og Sádi-Arabía, sem hefur fjármagnað alla verstu brjálæðinga múslima. Nú vill almenningur halla sér að Rússlandi, sem reynist hafa margfalt meiri stríðsgetu en Bandaríkin. Snögg valdaskipti eru því í miðaustrinu. Rússland er orðið valdamest á svæðinu, en Bandaríkin hafa klúðrað fyrri stöðu sinni. Ráða ekki við flækjur af þessu tagi.